"Ilves julgustas Lätit eurole üle minema", BNS, 10. detsember 2012
Eurotsooniga liitumine suurendab tuntavalt investorite usaldust Läti vastu, ütles Eesti president Toomas Hendrik Ilves laupäeval Läti televisiooni saates Panorama.
Ilvese sõnul tõi euro kasutuselevõtt Eestile palju kasu "alates väga stabiilsest ja usaldusväärsest valuutast lõpetades juurdepääsuga kohtadele, kus langetatakse kogu Euroopa majandusele olulisi otsuseid".
"Teiegi satute sinna, kui liitute eurotsooniga," lisas president.
Ilvese sõnul ei tule Lätil ja Leedul muretseda mitte ainult euroala tuleviku, vaid ka oma rahvusliku valuuta võimaliku devalveerimisvajaduse pärast. "Loomulikult tunneme ka meie muret selle üle, mis saab euroalast, kuid meil on see eelis, et me kuulume eurotsooni tuleviku osas otsuseid tegevate riikide hulka," lausus Ilves.
Ta märkis, et eurotsooniga ühinemisest on palju võita: "Kui te pole eurotsoonis, siis pole saada suurt midagi, kuid kui te olete seal, siis sel on palju eeliseid."
Vastates küsimusele, milline on olnud eurole ülemineku mõju inflatsioonile, ütles Ilves, et pigem on see aidanud kaasa hindade alanemisele, mille tõusule.
"Inflatsioon on 2012. aastal olnud Eestis samasugune nagu Leedus. Arvan, et inflatsiooni ei saa seostada üleminekuga eurole. Euro mõjutas pigem hindade alanemist, kuna tekib ühine turg ja hindu on kergem võrrelda," selgitas ta.
Ilves tõdes, et Eesti elanike toetus eurole on võrreldes ühisraha kasutuselevõtuga nüüdseks langenud, ent see polevat tema hinnangul seotud euro kui valuutaga. "Põhjus on siin laiem, seotud rahulolematusega ühiskonnas, kes on juba väga tüdinud sellest ja tüdinud tollest. Ei maksa loota, et küsimusele, mida te arvate eurost, vastatakse sellistel aegadel positiivselt. Ent kui rääkida Eesti firmadega, siis nad on ülimalt õnnelikud, sest saavad kaupu odavamalt eksportida ega pea rahaülekannete eest enam nii palju maksma," ütles Ilves.
Ta rõhutas, et investorite huvi Eesti vastu suurenes kohe pärast otsust euroalaga liituda "dramaatiliselt".
"See kajastus välismaiste otseinvesteeringute mahu juurdekasvus. Julgen ennustada, et eurotsooniga ühinemise korral saab Läti tunda sama efekti - välisinvestorite usaldus Läti vastu suureneb dramaatiliselt," ütles Ilves.
Arvamust, et iga eurotsooni riiki ootab sõltumata tema poliitikast varem või hiljem kriis, nimetas Ilves rumaluseks. "Kui majanduspoliitika on tasakaalustamata ja te asute eurotsoonis, tuleb ta teile appi, kuid kui te olete väljaspool euroala, siis ei saa ta aidata," lisas Eesti president.
Läti plaanib eurotsooniga ühineda 1. jaanuaril 2014. aastal, kuid arvamusuuringute andmetel toetab euro kasutuselevõttu Lätis vaid 13 protsenti elanikest.